Diari Oficial de la Generalitat Valenciana


Sumari del DOGV 7525, del 14-05-2015 (2015/4286)

RESOLUCIÓ de 16 d'abril de 2015, del director general de Justícia, per la qual es resol inscriure el Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana i els seus Estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana, i es disposa la seua publicació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7525

Data del DOGV
:   14-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4286


Data del document
:   16-04-2015

Organisme emissor
:   Conselleria de Governació i Justícia

Tipus de document
:   Resolució

Anàlisi jurídica

 Descriptors 

:   * Conselleria de Governació i Justícia

RESOLUCIÓ de 16 d'abril de 2015, del director general de Justícia, per la qual es resol inscriure el Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana i els seus Estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana, i es disposa la seua publicació. [2015/4286]  
Vist l'expedient d'inscripció col·legial instruït a instàncies del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana, per a la seua inscripció, i la dels seus Estatuts, en el Registre de Col·legis Professionals i de Consells Valencians de Col·legis Professionals de la Comunitat Valenciana, atenent els següents  
  
Fets  
  
Primer  
Per mitjà de Decret 40/2013, de 15 de març, del Consell, es va aprovar la constitució del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana (DOCV 6.987 de 20.03.2013), i la disposició transitòria segona establix que en el termini de sis mesos des de l'entrada en vigor de l'esmentat decret, el Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana hauria de presentar, davant de la conselleria que tinga atribuïdes les competències sobre col·legis professionals, la composició dels seus òrgans de govern i els seus estatuts adaptats a la Llei 6/1997, de 4 de desembre, de la Generalitat, i la resta de normativa de pertinent aplicació, perquè es verifique la seua legalitat i conseqüent inscripció registral i publicació en el Diari Oficial de la Comunitat Valenciana.  
  
Segon  
La secretària del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana va presentar en data 12 de juliol de 2013 sol·licitud d'inscripció dels Estatuts del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Tercer  
Després de les esmenes pertinents, el text final dels Estatuts del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana va ser aprovat per la seua Assemblea General en sessions realitzades el 30 de maig de 2013 i 21 de maig de 2014, segons certificacions lliurades els dies 13 de juny de 2013 i 3 d'octubre de 2014, pel secretari del Col·legi, amb el vistiplau de la presidenta.  
  
Quart  
El text dels Estatuts figura com a annex a la present resolució i es dóna ací per reproduït.  
  
  
Fonaments de dret  
  
Primer  
La documentació aportada conté tots els aspectes exigits per la Llei 6/1997, de 4 de desembre, de Consells i Col·legis Professionals de la Comunitat Valenciana, i pel Decret 4/2002 de 8 de gener, pel qual s'aprova el seu Reglament de desplegament, per a procedir a la inscripció de l'esmentat Consell en el Registre de Col·legis Professionals i de Consells Valencians de Col·legis Professionals de la Comunitat Valenciana.  
Segon  
Revisats els estatuts del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana estos contenen totes les determinacions exigides per l'article 10 de l'esmentada Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Tercer  
Els estatuts han sigut aprovats amb els requisits i formalitats previstos en l'esmentat article i en els Estatuts del Col·legi.  
  
Quart  
L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte allò que preveu la disposició final del Decret 4/2002, de 8 de gener, en virtut de les atribucions que té conferides pel Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 118/2014, de 18 de juliol, del Consell, pel qual s'aprova el Reglament Orgànic i Funcional de la Conselleria de Governació i Justícia.  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure el Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana amb el número 20 de la secció segona.  
  
Segon  
Inscriure els Estatuts del Consell Valencià de Col·legis Professionals d'Enginyers Tècnics Agrícoles i Pèrits Agrícoles de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana.  
  
Tercer  
Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 16 d'abril de 2015.- El director general de Justícia: Julián Ángel González Sánchez.  
  
  
  
ESTATUTS DEL CONSELL VALENCIÀ DE COL·LEGIS PROFESSIONALS D'ENGINYERS TÈCNICS AGRÍCOLES I PÈRITS AGRÍCOLES DE LA COMUNITAT VALENCIANA  
  
Article 1  
El Consell Valencià de Col·legis Oficials d'Enginyers Tècnics Agrícoles i Pèrits Agrícoles -d'ara en avant, Consell Valencià- és una corporació de dret públic, amb personalitat jurídica pròpia i capacitat d'obrar per a l'èxit dels seus fins, dins del marc de la legislació vigent.  
  
El Consell Valencià està constituït pel Col·legi Oficial d'Enginyers Tècnics Agrícoles i Pèrits Agrícoles de València i Castelló ?d'ara en avant COITAVC- i el Col·legi Oficial d'Enginyers Tècnics Agrícoles i Pèrits Agrícoles d'Alacant ?d'ara en avant COITAPA-, i fixa la seua seu a València, carrer Sant Amàlia, núm. 2, entresòl 1r.  
  
Article 2  
El Consell Valencià, té els fins següents:  
a) La coordinació dels col·legis professionals que l'integren i la representació de la professió en qüestions d'àmbit autonòmic, tot això sense perjuí de la necessària autonomia de cada un dels col·legis que el formen.  
b) Relacionar-se, en nom dels col·legis que l'integren, amb les institucions de la Generalitat, en particular amb el Govern Valencià, a fi de facilitar la mútua col·laboració i enteniment per a la millor satisfacció dels interessos socials i professionals la defensa de la qual tenen respectivament encomanada.  
  
Article 3  
El Consell Valencià, té les funcions següents:  
a) Elaborar, aprovar i modificar els seus estatuts i reglaments de règim interior, tot això sense perjuí del que disposa la legislació bàsica en matèria de col·legis professionals.  
b) Resoldre en via administrativa els recursos que s'interposen contra els actes i acords dels col·legis.  
c) Aprovar els seus pressupostos, i regular i fixar, equitativament, la participació dels col·legis en els gastos del Consell.  
d) Informar amb caràcter preceptiu i no vinculant sobre tots els projectes de normes del Consell que afecten els col·legis professionals o a la mateixa professió.  
e) Fomentar, crear i organitzar institucions, servicis i activitats que, en relació amb la professió, tinguen per objecte la promoció cultural, l'assistència social i sanitària, la cooperació i el mutualisme, el foment de l'ocupació i altres actuacions pertinents, així com establir els concerts o acords més apropiats en este sentit amb l'administració i les institucions o entitats que corresponga.  
f) Subscriure convenis amb l'administració de la Generalitat.  
g) Dirimir els conflictes que puguen suscitar-se entre els col·legis, sense perjuí de l'ulterior recurs contenciós administratiu.  
h) Elaborar les normes deontològiques comunes a l'Enginyeria Tècnica Agrícola.  
  
Article 4  
El Consell Valencià està format pel Ple del Consell i la Junta Directiva.  
  
Article 5  
1. La Junta Directiva estarà composta pel president, vicepresident, secretari i vicesecretari del Consell Valencià i el Ple ho estarà per la Junta Directiva i un nombre determinat de vocals en representació de cada col·legi.  
Els presidents d'ambdós col·legis exerciran el càrrec de representant en el Consell per raó del càrrec. Els altres representants seran triats per les respectives Juntes de Govern i d'entre els seus membres.  
  
El nombre total de representants de cada col·legi, inclòs el president, serà proporcional al nombre de col·legiats, correspon un representant per cada 300 col·legiats o fracció superior a 150.  
2. Per als càrrecs del Consell seran elegibles els membres de la Junta de Govern que es troben al corrent de les seues obligacions amb el col·legi i no es troben incursos en causa d'inhabilitació, incapacitat o incompatibilitat legal o estatutària.  
3. Les causes sobrevingudes d'inhabilitació, incapacitat o incompatibilitat legal o estatutàries, la imposició de sanció disciplinària que comporte la prohibició d'exercir càrrecs col·legials i l'incompliment reiterat o greu de les obligacions estatutàries o professionals seran causa de remoció, que es plantejarà davant del Ple del Consell Valencià que ho resoldrà, en única instància, per mitjà de procediment urgent, contradictori, per escrit i amb audiència de l'interessat, contra la resolució de la qual, que serà immediatament executiva, només es podrà interposar recurs contenciós administratiu d'acord amb La llei 29/1998, de 13 de juliol.  
4. La duració dels càrrecs del Consell Valencià estarà en funció de la duració dels càrrecs exercits en els respectius col·legis per cada un d'ells.  
  
Article 6  
El Ple del Consell es reunirà, amb caràcter ordinari, amb convocatòria prèvia del seu president, dos vegades a l'any i amb caràcter extraordinari totes les vegades que es considere necessari i a petició del 25 % dels seus membres.  
  
Article 7  
La Junta Directiva, es reunirà, amb caràcter ordinari, amb convocatòria prèvia del seu president, una vegada al trimestre i amb caràcter extraordinari totes les vegades que es considere necessari i a petició del 25 % dels seus membres.  
  
Article 8  
Les deliberacions del Consell Valencià s'adoptaran per majoria, correspon un vot a cada membre del Consell Valencià.  
  
Article 9  
Serà president del Consell Valencià, un dels presidents de cada un dels col·legis, els quals exerciran les seues funcions durant períodes alternatius de dos anys, sense perjuí del que establix el punt 4 de l'article 5t dels presents estatuts.  
El president exercirà la representació del Consell, acordarà la convocatòria de les sessions ordinàries i extraordinàries que es realitzen i visarà les actes i certificacions dels acords del Ple i de la Junta Directiva.  
  
Article 10  
Serà secretari del Consell Valencià el del col·legi el president del qual ho siga del Consell Valencià.  
El secretari alçarà acta de les deliberacions i la firmarà amb el vistiplau del president.  
  
Article 11  
Serà vicepresident del Consell Valencià el president del col·legi oficial que no exercisca el càrrec de president del Consell Valencià.  
  
El vicepresident exercirà les funcions que li corresponguen com a membre de la Junta Directiva, les que li encomane la mateixa Junta o el president i assumirà les d'este en cas de malaltia, absència, abstenció, recusació o vacant.  
  
Article 12  
Serà vicesecretari del Consell Valencià el secretari del col·legi el president del qual siga vicepresident del Consell Valencià.  
El vicesecretari exercirà les funcions que li corresponguen com a membre de la Junta Directiva, les que li encomane la mateixa Junta o el president i assumirà les del secretari del Consell Valencià en cas de malaltia, absència, abstenció, recusació o vacant.  
  
Article 13  
Seran vocals els representants que no exercisquen cap dels càrrecs de president, vicepresident, secretari o vicesecretari.  
  
Article 14. Règim econòmic.  
1. Recursos.  
Ordinaris:  
a) Participació de les quotes d'entrada i ordinàries dels col·legiats, que serà determinada pel Ple del Consell.  
b) Els drets que per certificacions o documents administratius li siguen sol·licitats i puguen correspondre-li.  
c) Els productes dels béns o drets de qualsevol classe que posseïsca el Consell en propietat o usdefruit.  
d) Els ingressos que puguen obtindre's per venda de publicacions o per ingressos legalment autoritzats.  
Extraordinaris: aquells ingressos eventuals que establisca el Consell Valencià i quants puguen procurar-se.  
2. Gastos.  
Ordinaris: els necessaris per al normal exercici de la seua funció, d'acord amb els pressupostos ordinaris aprovats pel Ple del Consell.  
  
Extraordinaris: els que s'aproven pel Ple del Consell, basats en el seu pressupost addicional extraordinari.  
  
Article 15. Règim disciplinari  
1. Correspon al Consell Valencià la imposició de sancions per l'actuació, professional o col·legial, dels seus propis membres i dels membres de les Juntes de Govern de COITAVC i COITAPA.  
2. El procediment disciplinari i el règim d'infraccions, sancions, prescripció i cancel·lació aplicable serà el regulat pels Estatuts Generals dels Col·legis Oficials d'Enginyers Tècnics Agrícoles d'Espanya i del seu Consell General de col·legis Oficials d'Enginyers Tècnics Agrícoles d'Espanya -d'ara en avant CGCOITAE- i aprovats per la 41a Reunió del Ple Extraordinari del Consell General, el contingut de la qual s'incorpora textualment als presents Estatuts per mitjà d'annex, amb les modificacions següents: article 43.1.b) ha d'entendre's comprés el Consell Valencià; article 43.1.c) i f) ha d'entendre's substituït el Consell General pel Consell Valencià; article 44, primer paràgraf ha d'entendre's Consell Valencià i no Col·legi.  
  
3. Contra les sancions imposada per les Juntes de Govern pot interposar-se recurs ordinari davant del Consell Valencià en el termini d'un mes des de la notificació o des de la publicació de la resolució sancionadora. Contra les sancions acordades en primera instància pel Consell Valencià pot interposar-se recurs corporatiu davant del mateix Consell Valencià dins del mateix termini.  
4. Esgotats els recursos corporatius, podrà interposar-se un recurs contenciós administratiu en el termini de dos mesos quan així siga procedent d'acord amb la Llei 29/1998, de 13 de juliol, reguladora de la Jurisdicció Contenciosa Administrativa.  
  
Article 16  
En allò no previst en els presents Estatuts es regirà pels Estatuts dels Col·legis de València i Castelló i d'Alacant en aquelles regulacions que resulten coincidents i en les que hi haja disparitat s'aplicarà el que prevegen els Estatuts Generals dels Col·legis Oficials d'Enginyers Tècnics Agrícoles d'Espanya i del seu Consell General les normes dels quals tindran caràcter supletori en allò que s'aplique a aquells i no s'opose a la Llei 6/1997, de 4 de desembre, de Consells i Col·legis Professionals de la Comunitat Valenciana i normativa de desplegament.  
  
  
  
ANNEX  
  
CAPÍTOL VIII  
Del règim disciplinari  
  
Article 43. Infraccions  
Les faltes es classificaran en lleus, greus i molt greus.  
1. Són faltes greus:  
a) La desconsideració cap als companys, tant en relació amb l'activitat de caràcter col·legial com professional.  
b) Els actes de desconsideració ofensiva cap als membres de la Junta Govern o del Consell General.  
c) La desatenció als càrrecs col·legials, siga de Junta de Govern, siga de Consell General, com a conseqüència de la falta d'assistència no justificada.  
d) Encobriment de l'intrusisme professional, o la col·laboració a l'exercici d'activitats pròpies de la professió d'enginyer tècnic agrícola per qui no reunisca la deguda aptitud legal per a això.  
e) Incompliment dels deures, col·legials i professionals, de l'enginyer tècnic agrícola, determinats en la normativa deontològica vigent.  
  
f) Incompliment d'acords emanats d'assemblees generals del Col·legi, de la Junta de Govern del Col·legi, i del Consell General.  
  
g) La realització de treballs professionals amb omissió del preceptiu visat col·legial; incomplir les normes estatutàries o col·legials sobre visat amb dany greu del prestigi de la professió o dels interessos legítims de tercers; així com l'efectiva prestació del servici professional quan el treball no ha sigut visat pel col·legi en l'àmbit del qual es desenrotlla l'actuació professional.  
h) Falsejament o inexactitud greu de la documentació professional; i ocultació o simulació de dades que el col·legi ha de conéixer per a exercitar les seues funcions de control professional o per al repartiment equitatiu de les càrregues col·legials.  
i) La realització de treballs o intervencions professionals que per la seua índole atempten al prestigi professional, o que la seua execució no complisca les normes establides per les lleis o pel col·legi.  
j) L'incompliment pels socis professionals de l'obligació legal d'instar la inscripció de la societat professional en el Registre de Societats Professionals.  
k) L'incompliment de les obligacions d'informació als destinataris dels servicis d'Enginyeria Tècnica Agrícola i a les autoritats competents establides en la legislació vigent.  
2. Són lleus les infraccions no compreses en l'apartat anterior i les que, inclús estant-ho, revisten menor entitat per concórrer alguna d'estes circumstàncies: falta d'intencionalitat; o escassa importància del dany causat.  
3. Mereixeran la qualificació de molt greus, les infraccions reputades com greus en les quals concórrega alguna d'estes circumstàncies: intencionalitat manifesta; negligència professional inexcusable; desobediència reiterada a acords col·legials; dany o perjuí greu al client o a tercers; obtenció de lucre il·legítim mercé a l'actuació il·lícita; trobar-se en l'exercici de càrrec públic o col·legial al cometre la infracció, quan hi haja prevalença d'esta condició; haver sigut sancionat anteriorment, per resolució col·legial ferma no cancel·lada, a causa d'una infracció greu.  
  
  
Article 44. Sancions aplicables als professionals individuals  
Quan les infraccions siguen comeses per un professional individual, el col·legi podrà imposar-li les sancions següents:  
a) Per la comissió d'infraccions lleus: sancions d'amonestació privada o advertència per ofici.  
b) Per la comissió d'infraccions greus: sancions d'amonestació pública o de suspensió en l'exercici professional fins a un mes o de suspensió en l'exercici professional entre un mes i un dia i un any.  
c) Per la comissió d'infraccions molt greus: sancions de suspensió en l'exercici professional entre un any i un dia i dos anys o d'expulsió del col·legi.  
Les sancions de suspensió en l'exercici professional i d'expulsió impliquen l'accessòria de suspensió de drets electorals pel temps de la seua duració, així com el cessament en els càrrecs que exercisquen.  
  
Article 47. Procediment disciplinari  
1. Iniciació. El procediment disciplinari s'iniciarà d'ofici per la Junta de Govern; o a instància de part del president del col·legi, o en virtut de denúncia firmada per un enginyer tècnic agrícola o per un tercer amb interés legítim.  
L'òrgan titular de la funció disciplinària, a la vista dels antecedents disponibles, ordenarà l'arxivament de les actuacions o donarà tràmit a l'expedient i en eixe moment designarà un instructor.  
2. Instrucció. Després de les oportunes diligències indagatòries, l'instructor proposarà el sobreseïment de l'expedient, si no troba indicis d'il·lícit disciplinari, o formularà plec de càrrecs, en cas contrari. En el plec de càrrecs haurà d'indicar-se amb precisió i claredat, i degudament motivats: els actes professionals o col·legials que es presumixen il·lícits; la qualificació del tipus d'infracció en què incorre aquella conducta; així com la sanció a què, si és el cas, pot ser creditora esta. Es concedirà a l'expedientat un termini de quinze dies hàbils perquè puga contestar per escrit, formulant l'oportú plec de descàrrecs.  
En l'expedient són admissibles tots els mitjans de prova admissibles en dret, i correspon a l'instructor la pràctica de les que havent sigut propostes crega oportunes o les que ell mateix puga acordar. De les audiències i proves practicades haurà d'haver constància escrita en l'expedient.  
3. Resolució. Conclosa la instrucció de l'expedient disciplinari, l'instructor l'elevarà, amb la corresponent proposta de resolució, a l'òrgan disciplinari davant del qual es concedirà a l'expedientat nou tràmit d'audiència, perquè puga al·legar allò que crega oportú o convenient al seu dret. L'instructor no podrà intervindre en les deliberacions ni en la presa de decisió de l'òrgan disciplinari.  
Quan no siga possible per altres mitjans, l'expedientat podrà conéixer l'estat de tramitació del procediment a través de la finestreta única, així com rebre la corresponent notificació dels actes de tràmit preceptius i de la resolució definitiva que hi recaiga.  
  
Article 48. Prescripció d'infraccions i sancions. Cancel·lació  
Les infraccions prescriuen: a) les lleus: als sis mesos; b) les greus: a l'any; i c) les molt greus: als dos anys.  
Les sancions prescriuen: a) les lleus: als sis mesos; b) les greus: a l'any; i c) les molt greus: als dos anys.  
Els terminis de prescripció de les infraccions començaran a comptar des de la comissió de la infracció. I els de les sancions des de la seua fermesa. La prescripció de les infraccions s'interromprà per qualsevol actuació col·legial expressa i manifesta dirigida a investigar la presumpta infracció. La realització de qualsevol acte col·legial exprés i manifest d'execució de la sanció interromprà el termini de prescripció d'esta.  
  
La cancel·lació suposa l'anul·lació de l'antecedent sancionador a tots els efectes. Les sancions lleus es cancel·laran a l'any; les greus als dos anys; i les molt greus als quatre anys.